รายการเดินหน้าประเทศไทย : โอกาสแห่งอาชีพสำหรับผู้พ้นผิด
นายธวัชชัย ไทยเขียว  รองปลัดกระทรวงยุติธรรม กล่าวในรายการเดินหน้าประเทศไทย เรื่องโอกาสแห่งอาชีพสำหรับผู้พ้นผิด ว่า นักบำบัด บ้านกึ่งวิถี "เธอ" คือ กลุ่มผู้ที่เคยทำผิดพลาดได้รับโทษจนพ้นออกมาจากเรือนจำแล้ว ซึ่งไม่มีงานทำ ไม่มีอาชีพ จึงเข้าร่วมโครงการบ้านกึ่งวิถี "เธอ" เพื่อฝึกอาชีพการนวดบำบัด ซึ่งเป็นการฝึกทักษะการนวดที่จะติดตัวไปจนเป็นอาชีพหลักได้ 

ขณะที่นายแพทย์พูลชัย จิตอนันตวิทยา ประธานฝ่ายการแพทย์วิสาหกิจสุขภาพชุมชน ผู้ดำเนินโครงการบ้านกึ่งวิถี "เธอ" กล่าวว่า การสร้างอาชีพที่ยั่งยืนให้แก่ผู้พ้นโทษจะต้องคำนึงถึงหลัก 2 ข้อ คือ ต้องเป็นอาชีพที่มีลูกค้าจำนวนมาก และลูกค้าเหล่านี้จะต้องซื้อซ้ำด้วย ซึ่งการนวดบำบัดหรือคลายกล้ามเนื้อจากอาการออฟฟิศซินโดรม ที่ปัจจุบันคนไทยและทั่วโลกเป็นกันจำนวนมาก จากผลพวงการใช้สมาร์ทโฟน ทำให้กล้ามเนื้อตึงล้าไปทั้งตัว จึงตอบโจทย์และการออกแบบยังคำนึงถึงวิถีชีวิตของลูกค้าด้วย โดยออกแบบการนวดที่ใช้เวลาน้อยและไม่ต้องเปลี่ยนเสื้อผ้า อีกทั้งราคาถูกกว่ากาแฟ 1 แก้ว ทำให้ตอนนี้มีคนรอใช้บริการอยู่จำนวนมาก

 นอกจากนี้ยังประสานความร่วมมือกับตลาดหลักทรัพย์แห่งประเทศไทย ที่พาไปรู้จักกับบริษัทมหาชนกว่า 600 แห่ง เพื่อให้เกิดการจ้างงานกลุ่มบ้านกึ่งวิถี "เธอ" ไปให้บริการแก่พนักงานถึงห้องทำงานหรือสำนักงาน  ซึ่งจะช่วยสร้างรายได้อย่างสม่ำเสมอด้วยฐิตาวัลย์ ลาภขจรสงวน/สวท.